DA Den Europæiske Unions Tidende CE 78/24

(2004/C 78 E/0026)

SKRIFTLIG FORESPØRGSEL E-0912/03

af Claude Moraes (PSE) til Kommissionen

(24. marts 2003)

Om: Racisme og racistiske angreb i ansøgerlandene

Europa-Parlamentets betænkning om bekæmpelse om racisme, fremmedhad og antisemitisme i ansøgerlandene (A5-0055/2000) og nylige rapporter fra House of Lords i Det Forenede Kongerige, hvoraf det fremgår, at udvidelsesrapporterne af Ellis ikke giver et nøjagtigt billede af forfølgelsen af romaerne i Ungarn, Polen, Tjekkiet og Slovakiet, giver anledning til følgende spørgsmål. Hvad gør Kommissionen på baggrund af ovenstående for at minde ansøgerlandenes regeringer om deres forpligtelse til at bekæmpe diskriminering af romaerne?

Svar afgivet på Kommissionens vegne af Günter Verheugen

(8. maj 2003)

Som led i beskyttelsen af menneskerettigheder og mindretal finder Kommissionen, at princippet om bekæmpelse af diskrimination er en meget vigtig del af gældende EF-lovgivning, som det bl.a. er fastlagt i EF-traktatens artikel 13 i Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse (1) og direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv (2), og som det er bekræftet i Den Europæiske Unions charter om grundlæggende rettigheder.

Kommissionen har været meget opmærksom på, om disse kriterier er blevet opfyldt. I sine rapporter om Tjekkiets, Ungarns, Polens og Slovakiets fremskridt mod tiltrædelse har Kommissionen tillagt situationen for roma-minoriteten stor betydning. Samtidig med at rapporterne understreger de fremskridt, der er gjort over en årrække, har de tydeligt fremhævet de resterende problemer og har krævet, at der forstat gøres en indsats for at råde bod på endnu eksisterende svagheder. Rapporterne understregede også behovet for i fuldt omfang at gennemføre direktiv 2000/43/EF og 2000/78/EF i national lovgivning og iværksætte yderligere bestræbelser på at efterkomme EF-traktatens artikel 13, herunder oprettelsen af et ligestillingsnævn. Alle disse spørgsmål rejses ved alle relevante lejligheder og på højeste politiske plan.

Der iværksættes de nødvendige arrangementer for at gøre det muligt for kandidatlandene at deltage i EU's program mod diskriminering. Desuden finansierer Phare vigtige og specifikke bistandsprogrammer på dette område. F.eks. blev der i Phare-programmet for 2001 bevilget 3 mio. EUR til et civilsamfundsprojekt i Tjekkiet for at opmuntre romaerne til at deltage i det offentlige liv og 5 mio. EUR til et program for social integration i Ungarn, som lægger særlig vægt på roma-befolkningen. Der blev bevilget yderligere 10 mio. EUR i Slovakiet til at støtte infrastruktur- og uddannelsesprojekter, som vil komme romaerne til gode. Phare-programmet for 2002 ydede 0,5 mio. EUR til at øge effektiviteten i de politikker og programmer, der fremmer romaernes integration i Ungarn, og der er blevet bevilget yderligere 3 mio. EUR til kampen mod diskriminering og til at fremme tolerancen over for romaerne i Ungarn. Phare 2003 har bevilget 1 mio. EUR til et projekt, der skal forbedre mulighederne for romaerne på lang sigt i Tjekkiet.

Kommissionen vil fortsat følge situation på nært hold og støtte tiltrædelsesforberedelserne i forbindelse med kampen mod diskriminering.

(1) EFT L 180 af 19.7.2000.

(2) EFT L 303 af 2.12.2000.